Taman anjing

**Taman anjing** ialah taman untuk anjing bersenam dan bermain tanpa cawak di dalam persekitaran terkawal di bawah pengawasan pemiliknya.

## Perihal
Taman anjing mempunyai pelbagai ciri, walaupun biasanya menawarkan pagar setinggi , titik masuk dan titik keluar berpagar ganda berasingan, saliran mencukupi, bangku untuk manusia, tempat teduh untuk hari-hari panas, tempat letak kenderaan yang hampir dengan tapak, air, pencedok najis untuk mengutip dan membuang najis haiwan di dalam tong sampah bertutup, dan penyelenggaraan dan pembersihan kawasan secara nalar. Walau bagaimanapun, adalah kebiasaan untuk mengutip najis daripada anjing sendiri. Taman anjing mungkin juga menawarkan akses kerusi roda, kolam untuk berenang, dan kurungan terpisah untuk anjing kecil.

Sesetengah taman anjing mempunyai ruang main berasingan untuk anjing besar dan anjing kecil. Yang lain mempunyai sebuah kawasan besar untuk anjing dengan semua saiz. Terdapat perdebatan tentang isu ini, kerana sesetengah pihak berhujah bahawa anjing patut diasingkan mengikut saiz, sementara yang lain berasa bahawa anjing dengan semua saiz dapat dan patut bergaul bersama.

## Sejarah

Pada tahun 1979, Ohlone Dog Park, sebahagian daripada Ohlone Park di Berkeley, California, dibuka. Taman anjing ini diiktiraf secara meluas sebagai taman anjing pertama di dunia. Serupa dengan taman lain di Berkeley pada masa itu (seperti People's Park), taman anjing ini ialah projek komuniti di tanah awam yang tidak diizinkan secara rasmi. Walau bagaimanapun, taman ini diizinkan secara rasmi oleh pemerintah Bandar Raya Berkeley pada tahun 1983.

Taman anjing bermula sebagai tindak balas terhadap pengurangan ruang awam, pembangunan bandar, dan undang-undang cawak.

Penubuhan baharu taman anjing di kawasan bandar dan di kawasan pinggir bandar telah menyaksikan peningkatan ketara sejak tahun 2000-an.

## Taman anjing segera

Komuniti menebus guna kolam renang, gelanggang ais, gelanggang hoki, dan gelanggang tenis pada musim luar sebagai taman anjing sementara sebagai cara murah, praktikal, dan cepat untuk menyelesaikan masalah. Pihak berkuasa perbandaran mengizinkan varians pengezonan dan/atau insentif cukai, dan pengecualian liabiliti untuk ini.

## Pertumbuhan taman anjing
Taman anjing ialah segmen paling pesat berkembang sesama taman bandar raya. Terdapat 569 buah taman anjing tanpa cawak di 100 buah bandar raya terbesar di Amerika Syarikat pada tahun 2010, iaitu peningkatan sebanyak 34 peratus dalam tempoh lima tahun, sementara taman menyeluruh meningkat hanya sebanyak tiga peratus. Portland, Oregon, mempunyai angka per kapita tertinggi di Amerika Syarikat dengan 5.7 taman anjing bagi setiap 100,000 penduduk. Calgary, Alberta, mempunyai angka per kapita tertinggi di Amerika Utara, dengan 15.9 taman anjing bagi setiap 100,000 penduduk. Kini terdapat lebih banyak isi rumah Amerika dengan anjing berbanding dengan isi rumah Amerika dengan anak yang berangka 43 juta dan 38 juta masing-masing. "Ini ialah taman permainan untuk orang tanpa anak."

## Kanak-kanak di taman anjing
Di Houston, Texas, sesetengah taman anjing mengizinkan kanak-kanak di dalam jika mereka didampingi dengan betul oleh orang dewasa, sementara yang lain mengecualikan kanak-kanak. The Houston Dog Park Association, iaitu sebuah kelab bukan pemerintah, berkata bahawa orang dewasa patut berhati-hati apabila membawa kanak-kanak ke dalam taman anjing dan sedar bahawa ada kesukaran untuk dengan teliti mengawasi anjing dan anak.

## Taman anjing awam

Taman anjing awam biasanya ialah kawasan ruangan luaran berpagar yang di dalamnya orang dan anjing mereka dapat bermain bersama. Demikian juga, larian anjing ialah kawasan berpagar lebih kecil, yang dicipta untuk kegunaan sama, yang kerap terletak di dalam taman sedia ada. Taman anjing awam paling lazim dikendalikan oleh jabatan taman bandar raya atau kaunti dan kerap merupakan sebahagian daripada taman. Seperti namanya, tempat ini menawarkan kawasan main tanpa cawak untuk anjing yang di dalamnya pemiliknya dapat menikmati suasana mirip taman dan peluang untuk bergaul dengan anjing lain dan pemiliknya. Taman anjing awam semakin diasaskan di serata negara dan menawarkan banyak faedah kepada anjing, pemilik anjing, dan komuniti secara keseluruhan. Melainkan diterangi dengan baik, kebanyakan taman anjing awam dibuka kepada orang awam dari subuh hingga senja. Sesetengah taman anjing awam mempunyai syarat pemvaksinan, tetapi biasanya tidak mempunyai kakitangan atau penguatkuasaan melainkan terdapat sesuatu jenis insiden, yang dilaporkan kepada pihak kawalan haiwan.

Sesetengah majlis perbandaran menetapkan bahagian pantai awam atau seluruh kawasan pinggir laut untuk kegunaan anjing tanpa cawak.

## Taman anjing persendirian
Taman anjing persendirian ialah kawasan ruangan dalaman atau kawasan ruangan luaran berpagar yang di dalamnya orang dan anjing mereka dapat bermain bersama. Taman anjing persendirian paling lazim berasaskan keanggotaan dan dijalankan sebagai perniagaan untuk keuntungan. Taman anjing persendirian juga dapat dijalankan sebagai sebahagian daripada kompleks pangsapuri atau pusat komuniti. Sesetengah taman anjing persendirian menggabungkan perniagaan lain seperti kawasan runcit, penginapan, pelatihan anjing, penjagaan harian, dan perkhidmatan pendandanan. Apabila taman anjing persendirian mempunyai kakitangan, taman ini lazimnya memeriksa anjing untuk kutu dan papiloma mulut semasa masuk dan memantau permainan. Mainan dan kawasan main bersama di taman anjing persendirian lazimnya disanitasi setiap hari untuk memastikan kebersihan dan mencegah penyebaran bakteria dan penyakit.

## Manfaat taman anjing tanpa cawak

Kawasan anjing, atau taman anjing, tanpa cawak menyediakan persekitaran komuniti yang di dalamnya orang dapat berkumpul dan bergaul dan mereka dapat memerhatikan interaksi kumpulan anjing yang bermain. Taman anjing membolehkan pemilik dan anjing mereka meluangkan masa bersama-sama dan menawari anjing ruang untuk bermain dan pendampingan dengan yang lain. Cawak dapat menyebabkan anjing (yang merupakan haiwan teritorial) menjadi teritorial. Berkeliaran bebas adalah bermanfaat untuk anjing.

Pertubuhan seperti ASPCA menganggap taman anjing bermanfaat untuk anjing dan pemilik anjing. Menurut Dan Emerson daripada DogChannel.com, penyokong taman anjing mengutip faedah berikut: "Taman anjing menggalakkan pemilikan haiwan peliharaan bertanggungjawab dan penguatkuasaan undang-undang kawalan anjing; memberi anjing tempat untuk bersenam dengan selamat, lantas mengurangkan salakan dan tingkah laku bermasalah lain; menyediakan kepada warga emas dan pemilik kurang upaya tempat mudah capai untuk menyenamkan teman mereka; dan menyediakan kawasan untuk sosialisasi membina komuniti." Peraturan taman anjing berbeza dari taman ke taman; sesetengah peraturan adalah agak meluas dan komprehensif.

Kajian telah menunjukkan bahawa orang lebih mudah bercakap antara satu sama lain dengan anjing sebagai tumpuan awal, lalu memecahkan halangan sosial biasa yang membuatkan orang menganggap orang lain sebagai orang asing. Sesetengah pemilik anjing tidak dapat menyenamkan anjing mereka dengan betul dan dapat menerima manfaat daripada membawa anjing mereka ke taman anjing.

Manfaat tambahan daripada taman anjing kepada komuniti termasuk penggalakan pemilikan anjing bertanggungjawab serta menempatkan anjing dan pemiliknya di ruang terbuka awam, yang telah ditunjukkan membawa pemilik anjing ke tahap lebih tinggi bagi kepatuhan kepada undang-undang relevan.

Manfaat daripada senaman untuk anjing didokumenkan dengan baik, walaupun anjing dapat mempelajari dan memperkukuh tingkah laku buruk jika pemiliknya tidak berwaspada atau berhati-hati.

## Kekurangan taman anjing tanpa cawak
Menurut nasihat daripada pakar seperti Cesar Millan, taman anjing tidak dapat menggantikan tindakan membawa anjing berjalan-jalan setiap hari. Pemilik anjing juga telah disyorkan untuk membawa anjing berjalan-jalan selama 35 minit, sebelum menempatkannya di dalam kurungan anjing, untuk menyesuaikan anjing dengan persekitaran bandar. Anjing yang sangat tersosialisasi dan disenamkan adalah lebih sihat, lebih gembira, dan kurang agresif dari segi tingkah laku. Ia kurang berkemungkinan menyalak atau bersifat pemusnah atau agresif jika dapat menghabiskan tenaga terpendam semasa bermain atau bersenam secara nalar.

Telah juga ada perhatian bahawa pengasasan taman anjing mungkin mewujudkan perbalahan dalam komuniti apabila penduduk risau tentang bunyi bising, bau, dan lalu lintas.

## Lihat juga
* Dog Land

## Rujukan